b'\n_START_ARTICLE_\nYrj\xc3\xb6 Yl\xc3\xa4nk\xc3\xb6\n_START_PARAGRAPH_\nYrj\xc3\xb6 Johannes Yl\xc3\xa4nk\xc3\xb6 ent. Palm\xc3\xa9n vuoteen 1916 saakka (23. marraskuuta 1893 Vesilahti \xe2\x80\x93 12. huhtikuuta 1925) oli suomalainen j\xc3\xa4\xc3\xa4k\xc3\xa4rikapteeni. H\xc3\xa4n oli ensimm\xc3\xa4isen maailmansodan aikana Saksassa sotilaskoulutuksen saanut j\xc3\xa4\xc3\xa4k\xc3\xa4ri. My\xc3\xb6hemmin h\xc3\xa4n toimi Suomen sis\xc3\xa4llissodassa komppanianp\xc3\xa4\xc3\xa4llikk\xc3\xb6n\xc3\xa4 Valkoisessa armeijassa Satakunnan rintamalla.\n_START_SECTION_\nPerhe ja opinnot\n_START_PARAGRAPH_\nYl\xc3\xa4ngon vanhemmat olivat talonmies Juho Kristian Palm\xc3\xa9n ja Vilhelmina Elina Matintyt\xc3\xa4r. H\xc3\xa4net vihittiin avioliittoon vuonna 1921 Laina Maria Eskolan kanssa. H\xc3\xa4n k\xc3\xa4vi viisi luokkaa Rauman yhteislyseota ja suoritti virkamiestutkinnon valtionrautateill\xc3\xa4 vuonna 1916 ja teki opintomatkat Ven\xc3\xa4j\xc3\xa4lle ja Ruotsiin.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nYl\xc3\xa4nk\xc3\xb6 liittyi vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n t\xc3\xa4ydennysjoukkoon 28. lokakuuta 1916, josta h\xc3\xa4net siirrettiin 3. maaliskuuta 1917 alkaen pataljoonan 1. komppaniaan. My\xc3\xb6hemmin h\xc3\xa4n palveli pataljoonan tiedonanto-osastossa.\n_START_SECTION_\nSuomen sis\xc3\xa4llissota\n_START_PARAGRAPH_\nH\xc3\xa4n saapui Suomeen (Vaasaan) j\xc3\xa4\xc3\xa4k\xc3\xa4reiden etujoukon mukana varav\xc3\xa4\xc3\xa4peliksi ylennettyn\xc3\xa4 18. helmikuuta 1918. H\xc3\xa4net komennettiin Suomen sis\xc3\xa4llissotaan Satakunnan rintamalle, jossa h\xc3\xa4n otti komppanian p\xc3\xa4\xc3\xa4llik\xc3\xb6n teht\xc3\xa4v\xc3\xa4t vastaan 23. helmikuuta 1918 Porin rykmentin I pataljoonan (Porin pataljoona) 2. komppaniasta. H\xc3\xa4n osallistui sis\xc3\xa4llissodan taisteluihin Pomarkussa, Lassilassa ja Harjakankaalla, jossa h\xc3\xa4n haavoittui pahasti 30. maaliskuuta 1918.'